Register účtovných závierok  

 	Úvod

Komplexný pohľad na  vývoj podnikateľského prostredia na Slovensku a v ďalších krajinách sveta a vyhodnocovanie pohybu týchto krajín v renomovaných medzinárodných rebríčkoch poskytuje Podnikateľská aliancia Slovenska prostredníctvom tzv. superindexu, ktorý v sebe kombinuje výsledky Indexu globálnej konkurencieschopnosti (Svetové ekonomické fórum), Doing Business (Svetová Banka), Indexu ekonomickej slobody (Heritage Foundation) a Indexu vnímania korupcie (Transparency International). Slovenská republika si v meraní vývoja podnikateľského prostredia udržala minuloročnú 37. priečku spomedzi 100 krajín sveta, avšak zaznamenala zhoršenie hodnoty tzv. superindexu s minulým rokom. Podnikateľské prostredie na Slovensku sa  tak podľa štyroch renomovaných medzinárodných inštitúcií  mierne zhoršilo a Slovensko sa kvalitou podmienok na podnikanie odsunulo ďalej od najúspešnejších krajín sveta. Pozícia SR sa začala zhoršovať už v rokoch 2007 a 2008, keď v oboch rokoch Slovensko kleslo o jednu priečku. Nepriaznivý stav  podnikateľského prostredia výrazne ovplyvňuje zaťaženie prostredia administratívou, o čom svedčí aj umiestnenie Slovenskej republiky v hodnotení Svetovej banky „Doing Bussiness 2010“. 
Významnú časť nákladov podnikateľských subjektov tvoria  náklady plynúce z legislatívou nastavených postupov. Administratívne náklady predstavujú náklady, ktoré súvisia s plnením požiadavky regulácie na poskytovanie informácií.  V rámci  merania administratívnej záťaže a administratívnych nákladov bol medzi 48 posudzovanými zákonmi hodnotený aj zákon č. 431/2002 Z. z. o účtovníctve v znení neskorších predpisov. Podľa výsledkov  analýzy sa umiestnil ako druhý najviac zaťažujúci predpis  s podielom na  celkových administratívnych nákladoch vo výške 26,53%.  Zjednodušením v tejto oblasti  je  možnosť zavedenia elektronickej formy realizácie úkonu a zdieľanie informácii medzi úradmi bez potreby predkladanie dokladov podnikateľmi. 
Právnické osoby a fyzické osoby, v súlade so zákonom č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) zostavujú riadnu, mimoriadnu a priebežnú účtovnú závierku, ktorá môže byť individuálna alebo konsolidovaná. Údaje z účtovnej závierky slúžia ako zdroj informácií pre daňové úrady, colné úrady, Štátnu pokladnicu, ministerstvá, Zbierku listín obchodného registra,  Národnú banku Slovenska, ďalšie inštitúcie a úrady ako sú Burza cenných papierov v Bratislave (ďalej len „burza“), Úrad pre reguláciu sieťových odvetví, obvodné úrady, krajské úrady, Protimonopolný úrad, Telekomunikačný úrad SR,  Poštový regulačný úrad, Rada pre vysielanie a retransmisiu (ďalej len „regulátor“) a iných užívateľov napr. akcionárov, súdy, veriteľov. 
V súčasnosti platná legislatíva ukladá právnickým osobám a fyzickým osobám – podnikateľom (ktorí preukazujú svoje výdavky na účely zistenia základu dane) predkladať individuálnu účtovnú závierku vždy ako súčasť daňového priznania a ďalej podľa toho, o aký typ účtovnej jednotky ide, majú povinnosť predkladať individuálnu účtovnú závierku podľa osobitných predpisov. Napr. obchodná spoločnosť, ktorá má povinnosť overenia účtovnej závierky audítorom, predkladá riadnu individuálnu účtovnú závierku alebo jej časť, minimálne trikrát (daňovému  úradu, Zbierke listín Obchodného registra a Obchodnému vestníku), naviac ak ide o spoločnosť, ktorá je emitentom cenných papierov, regulovanú spoločnosť, ktorá žiada o štátnu záruku, bude mať povinnosť predkladať alebo zverejňovať riadnu individuálnu účtovnú závierku alebo jej časť ešte aj na internetovej stránke subjektu, Ministerstvu financií SR (ďalej len „MF SR“), Úradu pre reguláciu sieťových odvetví. Podrobný prehľad miest predkladania účtovných závierok (riadnych, mimoriadnych a priebežných) v nadväznosti na povinnosti vyplývajúce z rôznych predpisov je uvedený v prílohe č. 1. 
Ak právnická osoba alebo  fyzická osoba dodatočne opravuje účtovnú  závierku má povinnosť opravenú účtovnú závierku opätovne predložiť na všetky predkladacie miesta, pričom ale prax ukazuje, že túto povinnosť si plnia spoločnosti iba čiastočne a tak sa môže v praxi vyskytnúť situácia, že nie všetky predložené účtovné závierky za jednu účtovnú jednotku sú totožné. Spracovávanie účtovných závierok rôznymi predkladacími miestami tiež administratívne zaťažuje ministerstvá a subjekty, prevažne verejnej správy, ktoré s účtovnými závierkami pracujú. 
V tejto súvislosti si vláda stanovila nasledovné ciele:
-	posúdiť zavedenie registra účtovných závierok tak, aby účtovné jednotky nepredkladali závierky viacerým štátnym orgánom,
-	odstrániť niekoľkonásobne sa opakujúce požiadavky na informácie, doklady a údaje podnikateľov,
-	zefektívniť procesy vo všetkých oblastiach, kde dochádza k interakcii verejnej správy s podnikateľskými subjektmi a tak vytvoriť stimulujúce podmienky na široké využívanie elektronickej komunikácie podnikateľov a štátnej správy vrátane systému elektronickej verifikácie s cieľom znižovania administratívnej náročnosti podnikania.

1.	Ciele projektu

Tento projekt sa zameriava na dva základné ciele, a to:
A. vytvoriť centrálne miesto na ukladanie  a zverejňovanie účtovných závierok, pričom prístupy používateľov budú definované v zmysle platnej legislatívy,
B. prakticky využiť vytvorené databázy údajov pri tvorbe analýz a pri prognózovaní ekonomického vývoja spoločnosti.

A.	Vytvorenie centrálneho registra účtovných závierok 

Cieľom projektu je vytvoriť centrálny Register účtovných závierok  (ďalej len „register“) tak, aby účtovné jednotky predkladali účtovnú závierku do registra len raz, pokiaľ možno v elektronickej forme, a dotknuté subjekty by potrebné údaje z účtovných závierok priamo z tohto registra. V súčasnosti sa pre potreby MF SR spracovávajú dáta z účtovných závierok v DataCentre (ďalej len „správca registra“), ktoré je  organizáciou MF SR a ktoré už v súčasnosti disponuje údajmi z približne 97 % riadnych individuálnych účtovných závierok zostavovaných v Slovenskej republike (nespracovávajú sa účtovné závierky za časť neziskových organizácii, účtovné závierky účtovných jednotiek zostavované podľa medzinárodných účtovných štandardov, konsolidované účtovné závierky podnikateľského a finančného sektora a priebežné účtovné závierky, viď príloha č. 1). 
Dôležitým cieľom projektu je eliminovať duplicitný zber vstupných dát, zvýšiť efektivitu ich využívania, zlepšiť dostupnosť údajov a umožniť ich včasnú aktualizáciu. Register  bude zriadený ako základný register, ktorý bude obsahovať databázu údajov o právnických a fyzických osobách, v rozsahu údajov, ktoré poskytujú účtovné závierky. Realizácia registra umožní spracovávať údaje z účtovných závierok právnických osôb a fyzických osôb – podnikateľov na jednom mieste a poskytne komplexnejší obraz o výsledkoch ich hospodárenia. Súčasne budú informácie sústredené na jednom mieste, čím sa zvýši kvalita a vypovedacia schopnosť predložených údajov.
S postupným rozvojom elektronickej komunikácie, ktorému výrazne napomôže vytvorenie elektronických osobných schránok, predpokladáme, že register začne slúžiť aj ako register výročných správ. 

B.	Vytvorenie databázy údajov

Informácie obsiahnuté v účtovných závierkach vytvoria rozsiahlu databázu údajov, sústredenú na jednom mieste, ktoré bude možné ďalej analyzovať a používať pre hodnotenie minulých dejov a lepšie predikovať vývoj do budúcna. Údaje spracované z účtovných výkazov, najmä z poznámok, poskytnú pre MF SR kvalitatívne odlišnú základňu pre tvorbu ekonomických analýz, výpočet makroekonomických ukazovateľov a odhad ekonomického vývoja. 
Projekt predpokladá zaradenie historických údajov do registra v rozsahu, ktorými správca registra už v súčasnosti disponuje, na  ktorú sa plynulo nadviaže a postupne sa rozšíri o spracovanie doteraz nespracovávaných riadnych individuálnych účtovných závierok (cca 3 %) už za účtovnú závierku roku 2011 a spracovávanie priebežných účtovných závierok od roku 2012. Následne bude možné vytvárať časové analýzy a trendy ekonomických výsledkov  spoločnosti a ich vzájomné súvislosti. 

2.	Analýza prostredia

Zákon o účtovníctve ukladá účtovným jednotkám povinnosť zostavovať individuálnu účtovnú závierku, ktorá môže byť riadna, mimoriadna alebo priebežná a konsolidovanú účtovnú závierku, ktorá môže byť riadna, mimoriadna alebo priebežná. Individuálna riadna a mimoriadna účtovná závierka podnikateľov, tvorí prílohu k daňovému priznaniu zväčša v papierovej podobe, kde sa časť štruktúrovaných dát (Súvaha a Výkaz ziskov a strát) prevádza do elektronickej podoby  a prostredníctvom daňových úradov sa predkladá správcovi registra, s výnimkou účtovných závierok účtovných jednotiek zostavených podľa medzinárodných účtovných štandardov. Ako príloha k daňovému priznaniu v papierovej podobe sa predkladajú aj účtovné závierky neziskových organizácií, ktoré majú povinnosť podať daňové priznanie. Účtovné závierky neziskových organizácií, ktoré nemajú povinnosť podať daňové priznanie sa v súčasnosti nepredkladajú a nespracovávajú.  Keďže tieto účtovné závierky slúžia najmä pre potreby členov, ich spracovanie sa nenavrhuje ani v súčasnosti ani v súčasnosti, v záujme nezvyšovať administratívnu záťaž týchto spoločností.  
Konsolidovaná riadna  a mimoriadna účtovná závierka podnikateľského sektora, sa ukladá v súčasnosti iba do Zbierky listín obchodného registra, nepredkladá sa na daňový úrad a ani sa nespracováva správcom registra. 
Okrem riadnych a mimoriadnych účtovných závierok majú niektoré spoločnosti povinnosť zostavovať aj priebežné účtovné závierky a priebežné správy (štvrťročné alebo polročné), ktorých predkladanie upravujú osobitné predpisy a obvykle slúžia pre potreby regulátorov na vykonávanie dohľadu (napr. Národná banka Slovenska, regulátori). Tento typ účtovných závierok  a správ sa v súčasnosti takisto nespracováva, ale pre úplnosť údajov v registri a pre zníženie administratívnej záťaže účtovných jednotiek (niektoré účtovné jednotky majú súčasne viac regulátorov), je cieľom zabezpečiť, aby  aj tento typ účtovných závierok bol evidovaný v registri.  Regulátor by mal následne možnosť čerpať údaje z účtovných závierok z registra. 
Ako už bolo uvedené, v rezorte MF SR sa hromadne spracovávajú údaje z riadnych a mimoriadnych účtovných závierok takmer za všetky typy účtovných jednotiek pre potreby orgánov a inštitúcií verejnej správy. 
Stav predložených a spracovaných účtovných výkazov uvádza nasledovná tabuľka:

Riadne individuálne účtovné výkazy 	
rok	2007	2008	2009	
Predložené na daňové úrady	378 096	387 860	377 749	
Spracované DataCentrom	363 046	378 066	371 216	
Spracované v %	96	97,5	98,3	

							Zdroj: Daňové riaditeľstvo SR, DataCentrum

V rokoch 2007 až 2009 boli na daňové úrady predložené aj mimoriadne a priebežné účtovné závierky podnikateľov (v jednoduchom aj podvojnom účtovníctve), ktoré  ale neboli spracované.

Mimoriadne a priebežné účtovné závierky podnikateľov	
rok	2007	2008	2009	
Mimoriadne účtovné závierky	555	748	661	
Priebežné účtovné závierky
	1 429	1 271	863	
Spolu

pomer* v %
	1 984

0,52        
	2 019

0,51
	1 524

0,4
	
							Zdroj: Daňové riaditeľstvo SR, DataCentrum
*pomer nespracovaných k celkovo predloženým účtovným závierkam		

K  najväčším problémom v súčasnosti patrí: 
-	povinnosť predkladať obdobné výkazy na rôzne miesta,
-	neplnenie si povinnosti subjektov zverejniť údaje z účtovných závierok, 
-	iba listinná podoba účtovných závierok,

-	získavanie údajov o inštitúciách a podnikateľských subjektoch,
-	časové oneskorenie pri ukladaní a zverejňovaní účtovných závierok. 

K týmto problémom výrazne prispieva vysoká administratívna zaťaženosť subjektov, nevyužívanie elektronickej formy komunikácie, čo následne sťažuje alebo znemožňuje realizáciu  analýz a efektívne využitie údajov z účtovných závierok.

3.	 Návrh riešenia 

Príprava legislatívy
Na to, aby bol splnený cieľ  a na to, aby zriadenie registra skutočne prinieslo požadované zníženie administratívnej záťaže účtovných jednotiek, aj spracovateľov účtovných závierok, je potrebné novelizovať právne predpisy, ktoré účtovným jednotkám ukladajú povinnosť predkladať individuálnu a konsolidovanú účtovnú závierku a priebežnú účtovnú závierku na rôzne iné miesta. Novelizácia sa dotkne 45 všeobecne záväzných právnych predpisov, ktoré sú v gescii 12 ministerstiev a Protimonopolného úradu SR a opatrení NBS (príloha č. 2). Vo vymenovaných predpisoch bude potrebné upraviť predkladanie účtovných závierok tak, aby táto povinnosť bola zo zákonov vypustená,  a aby bola nahradená možnosťou pre ministerstvo alebo subjekt požadujúci  účtovnú závierku vybrať si ju z registra. Súčasne sa zákonom o účtovníctve zriadi register, ako základný register a  prostredníctvom opatrení sa  upraví predkladanie všetkých potrebných informácií tak, aby účtovné závierky boli k dispozícii v požadovanom čase, tvare a  forme. Zároveň sa vykoná zmena § 21 zákona o účtovníctve tak, aby sa miesto uloženia účtovnej závierky považovalo aj za miesto zverejnenia, ktorým je správca registra. Register   nahradí aj zverejňovanie údajov z účtovnej závierky prostredníctvom Obchodného vestníka. Na rozdiel od Obchodného vestníka register umožní zverejniť celú účtovnú závierku (vrátane poznámok) a správu audítora v elektronickej podobe bezplatne. Správca registra zabezpečí všetky potrebné prepojenia, napr. prepojenie so zbierkou listín Obchodného registra alebo s Centrálnym registrom regulovaných informácií,  aby bolo možné získať údaje o účtovnej závierke spoločností aj prostredníctvom zbierky listín a Centrálneho registra regulovaných informácií „on line“ bezodkladne. V prípade, ak je účtovná závierka súčasťou podania (návrhu na zápis) na registrový súd, zabezpečí súd, resp. správca informačného systému obchodného registra postúpenie  účtovnej závierky správcovi registra na ďalšie spracovanie. Správca registra umožní, okrem uloženia účtovnej závierky v slovenskom jazyku aj v inom úradnom jazyku Spoločenstva, ak o to spoločnosť požiada. Register umožní zobrazenie údajov uložených v registri a vytlačenie uložených údajov, ktoré bude mať informatívny charakter. Na požiadanie správca registra vyhotoví za poplatok výpis alebo overenú kópiu uložených a zverejnených údajov v listinnej alebo elektronickej podobe.   Prioritne sa legislatíva zameria na účtovné závierky, čo do rozsahu, obsahu a formy. Ak vláda projektový zámer schváli, predpíše MF SR  pre účtovné jednotky, ktoré zostavujú účtovnú závierku podľa medzinárodných účtovných štandardov ešte do konca roka 2011 výkaz, ktorý bude sumarizovať niektoré vybrané položky z týchto účtovných závierok. Tento výkaz bude vychádzať z výkazov, ktoré účtovné jednotky predkladajú Národnej banke Slovenska a rozsah bude stanovený tak, aby spoločnosti zbytočne administratívne nezaťažoval. Vzhľadom na to, že ide prevažne o účtovné jednotky finančného sektora, ktoré svoje účtovné závierky predkladajú najmä Národnej banke Slovenska, bude tento výkaz pripravený v spolupráci s Národnou bankou Slovenska. Výkaz sa bude predkladať súčasne so závierkou zostavenou spoločnosťami podľa medzinárodných účtovných štandardov, bude slúžiť najmä pre potreby spracovania údajov a  zhrnutia  celkových výsledkov. Ak to užívateľ bude potrebovať, podrobnejšie členenie položiek si nájde v účtovnej závierke. Pre ostatné účtovné jednotky bude časť účtovnej závierky, ktorou sú poznámky, upravená do podoby, ktorú je možné ďalej elektronicky spracovať a vyhodnotiť. To predpokladá väčšiu časť informácií uvádzaných v poznámkach zaradiť do tabuľkovej formy, čo umožní spracovanie poznámok elektronicky.  Poznámky ale vždy budú obsahovať časť informácií, ktoré musia byť slovne popísané, takže MF SR  v spolupráci s Daňovým riaditeľstvom SR zabezpečí, aby sa dali do  elektronickej formy vkladať aj textové polia. 
Register bude zbierať všetky účtovné závierky individuálne aj konsolidované (zostavené za rok 2012), a to riadne, mimoriadne i priebežné a poznámky k účtovným závierkam, s výnimkou účtovných závierok neziskových organizácií, ktoré nemajú povinnosť podať daňové priznanie alebo nemajú povinnosť zverejňovať účtovnú závierku podľa právnych predpisov (napr. nadácie).  
Zvláštne postavenie v systéme účtovných závierok majú priebežné účtovné závierky (napr. štvrťročné, polročné správy finančného sektora), ktorých predkladanie upravujú osobitné predpisy. Pri priebežných účtovných závierkach  treba rešpektovať požiadavky regulátorov, čo do obsahu a rozsahu, ale miesto uloženia a zverejňovania,  kvôli komplexnosti, bude v registri, pretože jedna spoločnosť môže mať povinnosť predkladať priebežnú účtovnú závierku a priebežnú správu na viac miest, napr. Národnej banke Slovenska a burze. Keďže vzťah medzi spoločnosťou a napr. burzou je postavený na obchodnej báze bude potrebné, aby sa burza o uložení priebežnej účtovnej závierky a priebežnej správy dozvedela v čase uloženia, čo sa dá zabezpečiť napr. zaslaním notifikácie o uložení  z registra. 
Časť priebežných účtovných závierok sa už v súčasnosti prostredníctvom štátnej pokladnice správcovi registra dostáva (napr. účtovné závierky zdravotných poisťovní). V takom prípade nebude potrebné zatiaľ spôsob predkladania meniť. Rovnako nebude potrebné meniť spôsob zberu individuálnych a konsolidovaných účtovných závierok účtovných jednotiek, ktoré sú súčasťou verejného správy, ktoré sú už v súčasnosti v prípade potreby dostupné  elektronicky u správcu registra. 
MF SR pripraví novelu zákona o účtovníctve, ktorou  zriadi register zákonom s účinnosťou od 1. januára 2012. Súčasťou novely budú aj novelizačné ustanovenia zákonov uvedených v prílohe č. 2, v súlade s týmto projektom, s účinnosťou od 1. januára 2013, ktoré pripraví MF SR v spolupráci s ostatnými ministerstvami.   
Zber údajov a časový harmonogram
V roku 2012 sa zachová doterajší spôsob predkladania účtovných výkazov a forma ich predkladania a navyše sa začnú zbierať aj priebežné účtovné závierky. Pre zber  priebežných účtovných závierok sa využijú, počas roka 2012, v súčasnosti platné miesta predkladania. Subjekt, ktorému sa predkladá priebežná účtovná závierka ju postúpi správcovi registra, prostredníctvom daňového úradu, v tvare a forme v akej ju má predloženú. V prípade, ak spoločnosti predkladajú priebežnú účtovnú závierku na viacej miest, správca registra skoordinuje zber údajov tak, aby sa zabránilo duplicitným zberom údajov. Ak sa priebežná závierka predkladá ako súčasť priebežnej správy, zabezpečí regulátor jej postúpenie správcovi registra v plnom rozsahu. Cieľom je zbytočne nezaťažovať subjekty ďalším predkladaním len priebežnej závierky správcovi registra ani regulátorov selekciou údajov z priebežných správ. Vzhľadom na to, že ide väčšinou o spoločnosti finančného sektora predpokladá sa, že nebudú mať problém komunikovať s daňovým úradom elektronicky a súčasne sa zvýši kvalita vykazovaných údajov o ďalšie informácie, ktoré sú súčasťou priebežných správ.   
Od roku 2013 budú predkladať účtovné závierky elektronicky všetky právnické osoby, ktoré sú platiteľmi dane z pridanej hodnoty v elektronickej podobe a ostatné spoločnosti budú mať možnosť sa k elektronickej komunikácii pripojiť, s výhľadom postupného prechodu iba na elektronické spracovanie a predkladanie údajov. Vzhľadom na to, že daňové úrady predstavujú miesto predkladania účtovných závierok pre najvyšší počet predkladajúcich účtovných jednotiek, majú vytvorenú elektronickú podateľňu a časť spoločností komunikuje s daňovými úradmi prostredníctvom osobných elektronických schránok už teraz, zber účtovných závierok  a priebežných správ sa bude uskutočňovať prostredníctvom daňových úradov. Od roku 2013, po prvýkrát za riadnu účtovnú závierku zostavovanú za rok 2012, sa začnú účtovné závierky predkladať prevažne elektronickou formou. Projekt počíta s určitou skupinou právnických a fyzických osôb - podnikateľov, ktorí budú mať možnosť predkladať účtovnú závierku aj naďalej v papierovej podobe a systém zberu  pre nich zostane zachovaný tak, ako v súčasnosti. Zozbierané účtovné závierky  a priebežné správy budú následne postúpené správcovi registra na ďalšie spracovanie a zverejnenie.
Z účtovnej závierky účtovných jednotiek, ktoré sú zostavované podľa medzinárodných účtovných štandardov budú spracovaná správcom registra už za rok 2011 výkazy, ktoré sumarizujú vybrané položky z účtovnej závierky, pričom v registri budú uložené celé účtovné závierky. Cieľom projektu je začať vytvárať časový rad informácií a údajov, ktoré vo svojom komplexe nadviažu na informácie, ktoré už správca registra má z riadnych individuálnych účtovných závierok za rok 2011 a skôr, rozšírené o informácie z priebežných účtovných závierok zostavených a predložených  v roku  2012 tak, aby tieto informácie boli u správcu registra uložené a dostupné v požadovanej forme. 
Register bude mať verejnú a neverejnú časť. Verejná časť bude obsahovať údaje o spoločnostiach, ktoré majú podľa právnych predpisov povinnosť ukladať a zverejňovať údaje a v neverejnej časti budú údaje o ostatných spoločnostiach.  Možnosti prístupu budú nastavené pre používateľov podľa platnej legislatívy. Informácie, ktoré nie sú určené pre verejnosť budú bezpečne oddelené od verejných informácií určených na prístup z internetu. Informácie z neverejnej časti bude možné získať len vo forme agregovaných údajov.  Správca registra zabezpečí aby od roku 2013 údaje z verejnej časti registra boli prístupné pre tretie strany.
Testovacia prevádzka
Počas roka 2012 začne správca registra  s testovacou prevádzkou, aspoň na časti účtovných závierok účtovných jednotiek. Cieľom testovacej prevádzky je eliminácia akýchkoľvek  problémov s prístupmi a zobrazením údajov z účtovnej závierky. 
Zabezpečením technickej stránky riešenia, a to vytvorením jednotnej centrálnej dátovej základne, importom dát z úložiska u správcu registra, vybudovaním používateľského rozhrania pre zobrazenia a základnú prácu s uloženými údajmi, dobudovaním bezpečnostných prvkov a pod., bude poverený správca registra. 
Po vyhodnotení testovacej prevádzky sa zváži využitie registra účtovných závierok aj na centralizáciu výročných správ  verejného sektora.
Vplyv na štátny rozpočet
Vzhľadom na rozsah údajov, ktoré už v súčasnosti správca registra spracováva a vzhľadom na to, že MF SR plánuje vyžiť pre zber už existujúcu elektronickú podateľňu daňovej správy si zriadenie registra nevyžiada dodatočné finančné prostriedky zo štátneho rozpočtu, ale bude financovaný z prostriedkov kapitoly MF SR.

4.	Prínosy realizácie registra 

Kľúčovým prínosom realizácie registra  je významné zlepšenie dostupnosti a zvýšenie kvality ekonomických a ďalších informácií o spoločnostiach, fyzických osobách - podnikateľoch a inštitúciách v Slovenskej republike. To je základný predpoklad pre rôzne analýzy potrebné pri posudzovaní jednotlivých subjektov, odvetví a trhu ako celku.  Z makroekonomického pohľadu umožní lepšie pochopiť vplyvy rôznych udalostí na ekonomiku a fungovanie spoločnosti. 
Výhody  registra  je  možné rozdeliť z hľadiska cieľov nasledovne:

4.1	Prínosy v oblasti vytvorenia centrálneho registra 

Podnikatelia  budú ukladať účtovnú závierku a výhľadovo aj výročnú správu už len na jedno miesto, čím sa výrazne zníži rozsah administratívnych povinností v tejto oblasti. Získajú prístup k ekonomickým informáciám  o subjektoch (z verejnej časti), s ktorými vstupujú, resp. sa chystajú vstúpiť do dodávateľsko - odberateľských vzťahov, čo umožní znižovať ich podnikateľské riziko. 
Táto monitorovacia schopnosť predstavuje veľmi dôležitý aspekt pri nadväzovaní lepších a bezpečnejších obchodných vzťahov a v môže viesť aj k zlepšeniu situácie v oblasti platobnej schopnosti podnikov.
Štát ušetrí prostriedky z viacnásobného spracovávania účtovných závierok (MF SR, Ministerstvo spravodlivosti SR, iné ministerstvá), zamedzí sa dvojakému ukladaniu účtovnej závierky (iné do Zbierky listín, iné na Daňový úrad), rýchlejšie budú k dispozícii údaje z účtovných výkazov podnikateľských subjektov pre makroekonomické rozhodovanie (analýzy a prognózy štátu), zvýši sa efektívnosť kontrolných funkcií, napr. v oblasti kontroly plnenia si informačných povinností subjektov alebo plnenia si povinnosti auditu účtovnej závierky, ktorým takúto povinnosť ukladá platná legislatíva. Zaznamenané informácie budú mať vyššiu kvalitu, zjednoduší sa postup zadávania údajov a zmenší sa pravdepodobnosť vzniku chyby zabudovaním kontrolných väzieb v elektronickom formulári.

4.2	Prínosy v oblasti vytvorenia databázy údajov

Vytvorená databáza údajov  poskytne kvalitný zdroj informácií pre finančnú analýzu spoločnosti, analýzu postavenia spoločnosti na trhu, posúdenie likvidity a platobnej schopnosti, hodnotenie výkonnosti spoločnosti a predikciu budúceho vývoja. Výstupy vytvorené prostredníctvom finančných analýz využíva štát ale aj  manažéri pri riadiacich rozhodnutiach, vlastníci, akcionári, investori, obchodní  partneri, dodávatelia, odberatelia a veritelia.
Podnikatelia získajú prístup k informáciám. Manažéri môžu  využiť informácie v riadení spoločnosti a budú schopní pružne reagovať na požiadavky súvisiace s potrebami spoločnosti a jej okolia. Informácie, ktoré spoločnosť poskytne, môžu do nej v inej podobe opäť vstúpiť a byť využité, napr. agregované finančné údaje viacerých spoločností predstavujú porovnateľnú bázu pre určenie postavenia firmy v odvetví, umožňujú spracovanie rozsiahlejších analýz na úrovni odvetví a vytvárajú tak predpoklady pre porovnávanie ich produkčnej a finančnej sily, nielen v rámci jedného teritória. 
Štát získa informácie o odvetviach buď v podobe základných údajov, alebo agregovaných odvetvových údajov, komplexné odvetvové analýzy a sektorové analýzy, ukazovatele a štatistické jednotky (napr. medián) z nich vypočítané. 

5.	Návrh úloh súvisiacich s vytvorením registra

Na vytvorenie registra bude potrebné zabezpečiť plnenie nasledovných úloh:
Úloha	Text úlohy	Zodpovedný	Termín	
1.	Vydať výkaz sumarizujúci údaje z účtovných závierok zostavených podľa § 17a a §17b zákona o účtovníctve	MFSR v spolupráci s NBS	30. 10. 2011	
2.	Vydať výkaz sumarizujúci údaje konsolidovanej účtovnej závierky	MF SR	30. 10. 2011	
3. 	Novelizovať opatrenia  MF SR,  ktorými sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky v súlade so  zámerom	MF SR	30. 10. 2011	
3.1.	opatrenie MF SR z 31. marca 2003 č. 4455/2003-92 pre podnikateľov účtujúcich v sústave podvojného účtovníctva
	MF SR	30. 10. 2011	
3.2.	opatrenie MF SR z 10. decembra  2008 č. MF/22273/2008-74 pre Fond ochrany vkladov, Garančný fond investícií, inštitúcie elektronických peňazí a pobočky zahraničných finančných inštitúcií a o zmene niektorých opatrení	MF SR	30. 10. 2011	
3.3.	opatrenie MF SR z 14. decembra 2005 č. 22933/2005-74 pre zdravotné poisťovne	MF SR	30. 10. 2011	
3.4.
	opatrenie MF SR z 14. decembra 2005 č. 26 940/2005-74 pre Sociálnu poisťovňu	MF SR	30. 10. 2011	
3.5.	opatrenie MF SR z 25. februára 2003 č. 32 271/2003-92 pre účtovné jednotky, ktoré nie sú založené alebo zriadené za účelom podnikania v znení neskorších predpisov	MF SR	30. 10. 2011	
3.6.	opatrenie MF SR z 13. decembra 2007 č. 25835/2007-74 pre podielové fondy, dôchodkové fondy a doplnkové dôchodkové fondy	MF SR	30. 10. 2011	
3.7.	opatrenie MF SR z 18. decembra 2007 č. MF/26307/2007-74 pre obchodníkov s cennými papiermi a pobočky zahraničných obchodníkov s cennými papiermi	MF SR	30. 10. 2011	
3.8.	opatrenie MF SR č. 14880/2003-92 z 12. augusta 2003 pre Fond národného majetku Slovenskej republiky	MF SR	30. 10. 2011	
4.	Zabezpečiť v spolupráci s Daňovým riaditeľstvom SR vydanie nového tlačiva pre účtovnú závierku podnikateľov tak, aby umožňovalo elektronické vloženie poznámok	MF SR v spolupráci s DR SR	31. 12. 2011	
5.	Novelizovať a predložiť na rokovanie vlády zákon o účtovníctve a ostatné zákony uvedené v prílohe č. 2 v súlade so zámerom 	MFSR v spolupráci s MS SR, 
MV SR, 
MH SR, 
MO SR, 
MDVRR SR, MPRV SR,
MK SR,
MZ SR,
MŠVVaŠ SR, MŽP SR, MPSVR SR	30.09.2011	
6.	Priebežne postupovať priebežné účtovné závierky daňovým úradom (v tvare a forme ako sú predkladané) na ďalšie spracovanie, ak sa súčasne nepredkladajú daňovému úradu alebo štátnej pokladnici	NBS, súdy, 
MF SR v koordinácii s DataCentrom	1. 1. 2012 až  31. 12. 2012	
7. 	Zabezpečiť technické riešenie registra a bezpečnostné prvky v súlade so zámerom     	DataCentrum	priebežne do 31.12. 2012	
8.	preveriť a prípadne novelizovať opatrenia NBS v súlade so zámerom 	NBS	31.12.2012	
9.	Umožniť ukladanie všetkých typov účtovných závierok a priebežných správ v registri v elektronickej podobe	DataCentrum v spolupráci s DR SR	1.1.	2013	
10.	Vytvoriť analytické spracovanie  na základe požiadavky MF SR z existujúcej databázy údajov	DataCentrum	do 31.12.2012 a trvale	

6.	Záver

Zriadenie registra významne zníži administratívnu záťaž spoločností za oblasť účtovníctva a prispeje k dostupnosti údajov o hospodárskych výsledkoch rôznych inštitúcií. Možnosť analýzy štruktúrovaných aj neštruktúrovaných dát umožní posudzovať širšie súvislosti a trendy vývoja stavu jednotlivých subjektov a celej spoločnosti. Bude prínosom pre verejnú správu, podnikateľov a občanov. Zámer je v súlade s cieľmi rozvoja elektronizácie spoločnosti ako nástroja zvýšenia efektívnosti verejnej správy a zlepšenia služieb občanom.